Rīgā

|  |  |
| --- | --- |
| Datums skatāms laika zīmogā | Nr. TA-1462/4918 |
| Uz 14.06.2021. | Nr. 142.9/9-42-13/21 |

Saeimas Sociālo un darba lietu komisijai

Par likumprojektu "Grozījumi Tiesnešu izdienas pensiju likumā" (486/Lp13)

Ministru kabinets ir saņēmis un izskatījis Saeimas Sociālo un darba lietu komisijas 2021. gada 14. jūnija vēstuli Nr. 142.9/9-42-13/21, ar kuru izvērtēšanai nodots likumprojektā "Grozījumi Tiesnešu izdienas pensiju likumā" (turpmāk – likumprojekts) Saeimas Sociālo un darba lietu komisijā neatbalstītais, bet 2. lasījumā Saeimā atbalstītais priekšlikums par Tiesnešu izdienas pensiju likuma 2. panta pirmās daļas papildināšanu ar 3. punktu (turpmāk – priekšlikums) un Saeimas Juridiskā biroja 2021. gada 26. marta atzinumu par likumprojektu (turpmāk – atzinums) un sniedz šādu atbildi.

Ar priekšlikumu tiek noteikts, ka tiesības saņemt izdienas pensiju būtu arī tādam tiesnesim, kuram neatkarīgi no vecuma izdienas stāžs tiesneša, Satversmes tiesas tiesneša un starptautiskas tiesas tiesneša amatā ir vismaz 30 gadu.

Atzinumā ir pausts aicinājums no Labklājības ministrijas saņemt visaptverošu izdienas pensiju sistēmas izvērtējumu un jo īpaši skaidrojumu par to, kā piedāvātais regulējums iekļaujas kopējā izdienas pensiju regulējumā, lūgts noskaidrot Finanšu ministrijas viedokli par to, kādu ietekmi šāds grozījums atstās uz budžetu.

Attiecībā uz pensiju sistēmas izvērtējumu norādāms, ka pensiju sistēmu ir analizējusi Valsts kontrole savā 2017. gada 15. maijā publicētajā lietderības revīzijas ziņojumā "Vai valsts politika pensiju sistēmas ilgtspējas nodrošināšanai ir efektīva?" par veikto lietderības revīziju "Valsts politikas efektivitāte pensiju sistēmas ilgtspējas nodrošināšanai", sniedzot visaptverošu izvērtējumu par valsts politikas efektivitāti pensiju sistēmas ilgtspējas nodrošināšanai, kur vienkopus izvērtēja arī valstī esošo situāciju izdienas pensiju jomā un norādīja uz būtiskām nepilnībām izdienas pensiju procesā. Valsts kontrole vērsa uzmanību uz izdienas pensiju jomu, kas pastāv paralēli valsts pensiju sistēmai un neatbilst Latvijas pensiju politikas būtībai, jo dod tiesības noteiktās institūcijās un profesijās strādājošajiem pensionēties pirms vispārējā pensionēšanās vecuma sasniegšanas un saņemt pensiju, kuras apmērs nav atkarīgs no darba mūžā uzkrātā pensijas kapitāla un pat pārsniedz to. Nevar noliegt, ka pašlaik pastāv atšķirīgi izdienas pensiju piešķiršanas kritēriji, – gan attiecībā uz pensionēšanās vecumu, izdienas stāžu un uz amatiem, kas dod tiesības uz izdienas pensiju, gan atšķirīgi principi izdienas pensiju aprēķināšanā un izmaksas pārtraukšanā. Valsts kontroles vērtējumā nav pieļaujama jaunu likumprojektu virzīšana, kas paplašina izdienas pensiju saņēmēju loku, kamēr netiek veikts visaptverošs izdienas pensiju sistēmisks izvērtējums, definēti aktuāli izdienas pensiju mērķi un kritēriji un pārskatītas jau pastāvošās izdienas pensijas, ja nepieciešams, ieviešot alternatīvus kompensējošus mehānismus.

Vienlaicīgi vēršama uzmanība, ka tiesnešu izdienas pensija gan pēc savas būtības, gan jau šobrīd noteiktajiem kritērijiem tās saņemšanai būtiski atšķiras no citām izdienas pensijām.

Pēc savas būtības tiesnešu izdienas pensija nav izdienas pensija, bet gan speciālā pensija, un valsts pienākums to nodrošināt izriet no Latvijas Republikas Satversmē (turpmāk – Satversme) nostiprinātā tiesu varas neatkarības principa. Satversmes 92. pants nosaka, ka ikviens var aizstāvēt savas tiesības un likumiskās intereses taisnīgā tiesā. Taisnīgas tiesas spriešana nav iedomājama bez neatkarīga tiesneša. Savukārt finansiālā drošība ir tiesneša neatkarības garantija un tā ietver ne vien tiesneša algu, bet arī citas sociālās garantijas, tai skaitā arī pensiju. Finansiālās drošības garantēšana savukārt dod pamatu izvirzīt tiesnesim augstas prasības un ļauj saglabāt uzticēšanos viņa kompetencei, neatkarībai un taisnīgumam (sk. Satversmes tiesas 2017. gada 26. oktobra sprieduma lietā Nr. 2016-31-01 22.1 un 22.2 apakšpunktu). Tiesneša veiktās valstiskās funkcijas kontekstā tiesneša finansiālā drošība primāri kalpo citam mērķim – taisnīgas tiesas nodrošināšanai, kas ir jebkuras konstitucionālas valsts viens no pamatelementiem.

No minētā izriet, ka tiesnešu izdienas pensijas kā sociālā nodrošinājuma mērķis primāri ir garantēt atbilstošu sociālo nodrošinājumu pēc tiesneša amata atstāšanas, tādējādi nodrošinot tiesneša neietekmējamību un neitralitāti amata pienākumu izpildes laikā. Tiesneša finansiālā drošība arī pēc amata atstāšanas kalpo par pienācīgas tiesas spriešanas garantiju un dod pamatu izvirzīt tiesnesim augstas prasības. Līdz ar to klasisko izdienas pensiju sistēmas principu attiecināšana uz tiesnešu izdienas pensiju, neņemot vērā šā nodrošinājuma (tiesnešu izdienas pensijas) atšķirīgo mērķi un konstitucionālās garantijas raksturu, ir pēc būtības kļūdaina un rada antikonstitucionālu situāciju.

Šobrīd tiesneša amats ir vienīgā profesija, kurā izdienas pensijas saņemšanas tiesība vispārēji iestājas vienlaicīgi ar vispārējo valstī noteikto pensionēšanās vecuma sasniegšanu, ja tiesnesis atstāj amatu.

Ar priekšlikumu tiek noteiktas tādu tiesnešu, kas tiesneša amatu ieņēmuši nepārtrauktus 30 gadus, tiesības atstāt amatu un pretendēt uz izdienas pensiju. Laikposmā no 2016. gada līdz šai dienai pensijā ir devušies 35 tiesneši. Vidējais darba stāža ilgums tiesneša amatā šiem tiesnešiem ir bijis 25,9 gadi. No minētajiem 35 tiesnešiem sešiem tiesnešiem stāžs ir bijis no 30 līdz 34 gadiem.

Saskaņā ar likumā "Par tiesu varu" noteiktajām prasībām par rajona (pilsētas) tiesas vai apgabaltiesas tiesnesi var kļūt, sākot no 30 gadu vecuma sasniegšanas. Pat pieņemot, ka par tiesnesi persona kļūs uzreiz 30 gados, jebkurā gadījumā tiesnesis savas tiesības uz izdienas pensiju saskaņā ar priekšlikumu varēs izmantot ne ātrāk kā sasniedzot 60 gadu vecumu. Tiesneša profesija ir viena no tām profesijām, kas saistīta ar paaugstinātu psiholoģisko slodzi un regulāru saskarsmi ar konflikta situācijām. Šādos apstākļos ilgstoši strādājot, ir paaugstināts profesionālās izdegšanas risks, kas pazemina gan darbspējas un darba kvalitāti, gan atstāj būtisku ietekmi uz pašas personas vispārējo veselības stāvokli. Tiesu darba kvalitāte un tiesnešu korpusa savlaicīga atjaunošana nodrošina tiesu varas efektivitāti un līdz ar to valsts demokrātisku pārvaldību.

Ministru kabinets norāda, ka ar priekšlikumu netiek paplašināts izdienas pensiju saņēmēju loks, jo tiesneši šobrīd ir izdienas pensiju saņēmēji, līdz ar to priekšlikums nav pretrunā Valsts kontroles ieteikumiem par izdienas pensiju saņēmēju loka paplašināšanu. Uzsverams, ka visas personas, kas atbildīs priekšlikumā definētajiem kritērijiem, pēc būtības atbilstu Tiesnešu izdienas pensiju likuma 2. panta pirmās daļas 1. punktam. Tādējādi priekšlikums paredz tikai atsevišķu personu tiesības saņemt tām likumā garantēto izdienas pensiju ātrāk, pēc būtības nepaplašinot to personu loku, kurām saskaņā ar likumu ir tiesības uz tiesnešu izdienas pensiju.

Pamatojoties uz minēto, secināms, ka priekšlikums ir samērīgs un nerada vienlīdzības principa pārkāpumu attiecībā uz citām personu grupām, kuras atrodas vienādos un salīdzināmos apstākļos ar minētajiem tiesnešiem (tostarp citiem tā paša amata pārstāvjiem un citu tādu profesiju un amatu pārstāvjiem, kuros strādājošajiem tiek piešķirtas izdienas pensijas). Minēto apstiprina arī Tieslietu padome savā 2021. gada 12. aprīļa Saeimas Sociālo un darba lietu komisijai adresētajā vēstulē Nr. 13-3/468, norādot, ka konkrētais priekšlikums uzskatāms kā samērīgs un pārdomāts solis, paredzot izvēles iespēju tiesnesim ar vērā ņemamu izdienas stāžu – 30 gadu – priekšlaicīgi pensionēties, tādējādi ieviešot vienlīdzības principa īstenošanu ar tādu tiesu sistēmai piederīgo profesiju kā prokuroru un iekšlietu sistēmas amatos esošajiem.

Ņemot vērā Valsts kontroles secinājumus par izdienas pensijām un to slogu valsts budžetam, Labklājības ministrija aktualizēja informatīvo ziņojumu "Par izdienas pensiju politikas sakārtošanu". Labklājības ministrija secināja, ka izdienas pensijas piešķir atkarībā gan no nostrādātā laika konkrētajā amatā, profesijā vai izdienas laika, gan no personas sasniegtā vecuma, un izdienas pensijas pieprasīšanas vecums ir robežās no 38 līdz 55 gadiem, uzsverot, ka tiesneši ir izņēmums, jo viņu tiesību uz izdienas pensiju vecums ir vienāds ar likumā "Par valsts pensijām" noteikto vispārējo pensionēšanās vecumu. Minētais nozīmē, ka tiesnešu izdienas pensiju nevar salīdzināt ar citu profesiju izdienas pensijām, jo šobrīd tiesnešiem nav tiesību izdienas pensijā aiziet ātrāk kā tikai sasniedzot valstī noteikto vispārējo pensionēšanās vecumu.

Tāpat norādāms, ka arī Ekonomiskās sadarbības un attīstības organizācijas (OECD) veiktajā Latvijas pensiju sistēmas izvērtējumā viena no rekomendācijām Latvijai ir – atteikties no speciālajām pensiju shēmām un integrēt izdienas pensijas vispārējā sistēmā, kas attiecīgi ir nākotnes uzdevums Latvijai pensiju sistēmas sakārtošanā.

Saskaņā ar Valsts sociālās apdrošināšanas aģentūras datiem izdienas pensiju 2019. gadā pieprasījuši 11 tiesneši, bet 2020. gadā – 10 tiesneši. Vidējais šo personu vecums ir 65,10 gadi, kas ir pat lielāks nekā likumā "Par valsts pensijām" noteiktais vecuma pensijas piešķiršanai nepieciešamais vecums (2020. gadā – 63,75 gadi). Minētais norāda uz faktu, ka šobrīd ne visi tiesneši izmanto savas tiesības doties pensijā, sasniedzot vispārējo pensionēšanās vecumu. Nereti tiesnesis turpina pildīt amatu līdz amata pildīšanas maksimālā vecuma – 70 gadu – sasniegšanai un neizmanto savas tiesības doties pensijā, sasniedzot valstī noteikto vispārējo pensionēšanās vecumu. Līdz ar to nav pamata secināt, ka ikviens tiesnesis, kuram tāda tiesība paredzēta, izmantos iespēju doties izdienas pensijā.

Vidējais piešķirtais tiesneša izdienas pensijas apmērs 2020. gadā ir bijis 2464,71 eiro.

Atbilstoši Tiesu administrācijas apkopotajai informācijai Latvijas tiesās ir 19 tiesneši, kuru stāžs tiesneša amatā 2021. gadā sasniedz 30 un vairāk gadu un uz kuriem attiecīgi varētu attiekties priekšlikumā paredzētā tiesība. Aptaujājot šos tiesnešus, tikai pieci tiesneši apstiprināja, ka vēlētos izmantot agrāku pensionēšanās iespēju, ko paredz priekšlikums. Daži norādīja, ka vispārējais pensionēšanās vecums iestāsies tuvākā pusotra gada laikā un līdz ar to, visticamāk, viņi neizmantos iespēju doties izdienas pensijā, kādu paredz priekšlikums, bet sagaidīs valstī noteikto vispārējo pensionēšanās vecumu.

Atzīstams, ka priekšlikums prasa papildu līdzekļus no valsts pamatbudžeta, jo, tā kā šie tiesneši vēl nebūs sasnieguši vecuma pensijas piešķiršanai nepieciešamo vecumu, izdienas pensija pilnā apmērā tiktu izmaksāta no valsts pamatbudžeta (sasniedzot vecuma pensijas piešķiršanai nepieciešamo vecumu, izdienas pensijas apmērs tiek samazināts par vecuma pensijas apmēru, kas tiek izmaksāts no speciālā budžeta līdzekļiem), bet norādāms, ka ietekme, ņemot vērā augstākminēto, nav vērtējama kā būtiska. Precīzu priekšlikuma ietekmi uz valsts budžetu nav iespējams prognozēt, tā kā nav zināms, cik tiesnešu šādu iespēju izmantotu. Ja pieņem, ka priekšlikumā noteikto iespēju doties izdienas pensijā potenciāli varētu izmantot visas personas, kurām priekšlikums piešķir šādu tiesību, tad maksimālā finanšu ietekme veidojas aptuveni 562 tūkst. eiro apmērā gadā. Ņemot vērā veiktās aptaujas rezultātus, reālistiskā prognoze būtu aptuveni 148 tūkst. eiro apmērā pirmajos gados (līdz brīdim, kad tiesnesis sasniedz valsts vecuma pensijas saņemšanai noteikto vecumu).

Ņemot vērā minēto un vērtējot ieguvumus, kas rastos indivīdam un sabiedrībai kopumā, atzīstams, ka tie ir samērīgi, nepieciešami un prevalē pār papildu valsts budžeta līdzekļu nepieciešamību priekšlikuma īstenošanai.

Pielikumā: Ministru kabineta 2021. gada 24. augusta sēdes protokola   
Nr. 57 . § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu